Na temelju članka 19. stavak 2. Zakona o zaštiti na radu (NN 71/14, 118/14, 154/14 , 94/18, 96/18), i članka 41. i 61. Statuta Dječjeg vrtića More (od 23. ožujka 2019. godine), Upravno vijeće Dječjeg vrtića More, na sjednici održanoj dana 28. lipnja 2019. godine, donijelo je

**PRAVILNIK**

**O ZAŠTITI NA RADU**

**1. UVODNE ODREDBE**

**Članak 1.**

Ovim se Pravilnikom o zaštiti na radu (u daljnjem tekstu: Pravilnik), sukladno Procjeni rizika, uređuju pitanja u organiziranju i provođenju zaštite na radu u Dječjem vrtiću More (dalje u tekstu: Poslodavac), u svrhu zaštite zdravlja radnika i osoba na radu, sprječavanja rizika na radu, ozljeda na radu, profesionalnih bolesti, bolesti u vezi s radom te ostalih materijalnih i nematerijalnih šteta u vezi s radom, zaštite radnog okoliša kao i obveze Poslodavca za osiguranje sigurnih uvjeta za rad radnika.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod, bez obzira u kojem su rodu navedeni.

**Članak 2.**

Zaštita na radu provodi se kod Poslodavca radi sustavnog unapređivanja sigurnosti i zaštite zdravlja radnika i osoba na radu, sprječavanja ozljeda na radu, profesionalnih bolesti i drugih bolesti u svezi s radom te ugodnog boravka djece i ostalih osoba u unutarnjem i vanjskom prostoru Poslodavca.

Provođenje zaštite na radu sastavni je dio radnih obveza svih radnika Poslodavca.

**Članak 3.**

Odredbe ovog Pravilnika primjenjuju se na radnike, na sve osobe na radu kao i na druge osobe koje se po bilo kojoj osnovi nalaze u prostorijama i prostorima Poslodavca:

1. radnik (fizička osoba koja u radnom odnosu obavlja poslove za Poslodavca)
2. osoba na radu (fizička osoba koja nije u radnom odnosu kod tog Poslodavca, ali za njega obavlja određene aktivnosti, odnosno poslove)

* osoba na stručnom osposobljavanju za rad;
* osoba koja radi na određenim poslovima u skladu s posebnim propisom;
* redoviti student i redoviti učenik srednjoškolske ustanove na radu u skladu s posebnim propisom;
* osoba koja radi kao volonter, naučnik, student i učenik na praksi;
* osoba koja radi u vrijeme izdržavanja kazne zatvora ili odgojne mjere i sl.

1. druga osoba (osoba koja se po bilo kojoj osnovi nalazi na mjestu rada):

* službenik tijela državne uprave;
* poslovni suradnik;
* korisnik usluga;
* davatelj usluga i dr.

**Članak 4.**

Poslodavac je obvezan provoditi zaštitu na radu na temelju načela prevencije od uvođenja radnika u posao do prestanka radnog odnosa.

Načela prevencije podrazumijevaju poduzete mjere (tehničke, zdravstvene, pravne, pedagoške, andragoške, psihološke, socijalne i druge naravi) u svakom radnom postupku kod poslodavca, s ciljem sprječavanja ili smanjenja rizika na radu, kako bi se otkrile i otklonile opasnosti što ugrožavaju život i zdravlje radnika.

**Članak 5.**

Mjere i sredstva za provođenje zaštite na radu utvrđuju se godišnjim planom i programom rada i financijskim planom Vrtića.

1. **ORGANIZIRANJE I PROVEDBA ZAŠTITE NA RADU**

**2.1. Općenito**

**Članak 6.**

Ovim Pravilnikom polazi se od važećeg ustrojstva i radnih mjesta Poslodavca, kako bi se primjenom sustava mjera zaštite na radu postigla najveća svrha zaštite na radu u skladu sa Zakonom o zaštiti na radu i drugim propisima.

**Članak 7.**

Poslodavac organizira i provodi zaštitu na radu, vodeći pri tome računa o prevenciji rizika te obavještavanju, osposobljavanju, organizaciji i sredstvima.

Ustroj tijela Poslodavca u provedbi zaštite na radu:

* ravnatelj;
* stručnjak zaštite na radu;
* povjerenik radnika za zaštitu na radu;
* odbor za zaštitu na radu.

Poslodavac je obvezan imati procjenu rizika izrađenu u pisanom i/ili elektronskom obliku koja odgovara postojećim rizicima na radu i u vezi s radom i koja će biti dostupna radniku na mjestu rada.

**2.2. Ravnatelj**

**Članak 8.**

Ravnatelj je odgovoran za organiziranje i provođenje zaštite na radu radnika u svim dijelovima organizacije rada i u svim radnim postupcima.

Ravnatelj svoje ovlasti u zaštiti na radu prenosi na ovlaštenike poslodavca za zaštitu na radu u skladu sa Zakonom i ovim Pravilnikom.

Prenošenje ovlaštenja za provođenje zaštite na radu ne oslobađa Poslodavca odgovornosti.

**2.3. Stručnjak zaštite na radu**

**Članak 9.**

Poslodavac zapošljava 50 do uključivo 249 radnika pa sukladno članku 20. stavku 3. Zakona o zaštiti na radu i članku 7. Pravilnika o obavljanju poslova zaštite na radu, obavljanje poslova zaštite na radu treba ugovoriti ugovorom o radu s jednim stručnjakom zaštite na radu I. stupnja.

Ravnatelj je obvezan stručnjaku zaštite na radu omogućiti ispunjavanje obveza te mu za to osigurati potrebno vrijeme, opremu, pomoć drugih stručnih radnika i ostale uvjete za rad.

Ravnatelj je dužan stručnjaku zaštite na radu osigurati profesionalnu neovisnost  
i ne smije ga zbog obavljanja poslova zaštite na radu staviti u nepovoljniji položaj.

**2.4. Povjerenik radnika za zaštitu na radu**

**Članak 10**.

Radnici između sebe biraju povjerenika radnika za zaštitu na radu.

Poslodavac zapošljava više od 20 radnika pa se izbor povjerenika radnika za zaštitu na radu provodi u skladu s odredbama općeg propisa o radu kojim su uređena pitanja izbora radničkog vijeća.

**2.5. Odbor za zaštitu na radu**

**Članak 11**.

Poslodavac zapošljava više od 50 radnika pa je dužan sukladno članku 34. st. 1. Zakona o zaštiti na radu osnovati odbor za zaštitu na radu kao svoje savjetodavno tijelo za unapređivanje zaštite na radu.

**Članak 12**.

Odbor za zaštitu na radu temeljem odluke ravnatelja sačinjavaju:

1. koordinator ovlaštenika poslodavca za zaštitu na radu,
2. stručnjak zaštite na radu,
3. koordinator povjerenik radnika za zaštitu na radu,
4. specijalist medicine rada.

Predsjednik odbora za zaštitu na radu određuje se odlukom ravnatelja.

**Članak 13**.

Odbor se sastaje najmanje jedanput u tri mjeseca i o svojem radu vodi zapisnik.

Iznimno od odredbe stavka 1. ovoga članka, u slučaju smrtne, teške ozljede na mjestu rada, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provedbi zaštite na radu, Predsjednik Odbora zaštite na radu je obvezan sazvati sjednicu u roku od dva radna dana od nastanka ozljede.

O sjednici odbora iz stavka 2. ovoga članka Predsjednik Odbora zaštite na radu obavještava nadležnog inspektora, koji može prisustvovati sjednici.

Ako Predsjednik Odbora zaštite na radu sjednicu odbora ne sazove u rokovima iz stavaka 1. i 2. ovoga članka, sjednicu odbora ima pravo sazvati koordinator povjerenik radnika za zaštitu na radu, odnosno radničko vijeće ili sindikalni povjerenik s pravima i obvezama radničkog vijeća.

**2.6. Osposobljavanje radnika iz zaštite na radu**

**Članak 14**.

Osposobljavanje iz zaštite na radu je pravo i obveza svih radnika, radi izvođenja radova na siguran način te zaštite svojih života i zdravlja, kao i zaštite života i zdravlja drugih radnika.

**Članak 15**.

Poslodavac će na temelju procjene rizika, osposobiti radnika za rad na siguran način i to:

* prije početka rada;
* kod promjena u radnom postupku;
* kod uvođenja nove radne opreme ili njezine promjene;
* kod uvođenja nove tehnologije;
* kod upućivanja radnika na novi posao, odnosno na novo mjesto rada;
* kod utvrđenog oštećenja zdravlja uzrokovanog opasnostima, štetnostima ili naporima na radu.

Poslodavac će osposobljavanje iz stavka 1. ovoga članka provesti na način da radnika obavijesti o svim činjenicama i okolnostima koje utječu ili bi mogle utjecati na sigurnost i zdravlje radnika (o organizaciji rada, rizicima i načinu izvođenja radnih postupaka i sl.), da radniku objasni i da radnika osposobi za praktičnu primjenu mjera zaštite na radu koje je dužan primjenjivati tijekom rada u skladu s procjenom rizika kojima je izložen na radu i u vezi s radom.

Osposobljavanje iz stavaka 1. i 2. ovoga članka Poslodavac je obvezan provesti u slučaju promjene, odnosno pojave novih rizika, neovisno o tome je li s tim u vezi već izmijenio ili dopunio procjenu rizika.

Poslodavac je obvezan osposobljavanje radnika i povjerenika radnika za zaštitu na radu provoditi tijekom radnog vremena o svom trošku.

Radnici su obvezni i odgovorni obavljati poslove s dužnom pozornošću te pri tome voditi računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika te sigurnosti i zaštiti zdravlja korisnika usluga Vrtića.

Radnik je obvezan surađivati s ravnateljem, stručnjakom zaštite na radu, povjerenikom radnika za zaštitu na radu i specijalistom medicine rada u rješavanju svih pitanja zaštite na radu.

Radnik je obvezan odmah izvijestiti ravnatelja, stručnjaka za zaštitu na radu ili povjerenika radnika za zaštitu na radu o svakoj činjenici za koju smatra da predstavlja neposredni rizik za sigurnost i zdravlje, kao i o svakom drugom nedostatku u sustavu zaštite na radu.

**Članak 16**.

Poslodavac neće dozvoliti samostalno obavljanje poslova radniku koji prethodno nije osposobljen za rad na siguran način.

Radniku koji nije osposobljen za rad na siguran način Poslodavac će osigurati rad pod neposrednim nadzorom radnika osposobljenog za rad na siguran način, ali ne dulje od 60 dana.

Poslodavac neće rasporediti učenika, studenta ili vježbenika da samostalno obavlja poslove bez nadzora i kontrole stručnog radnika ili neposrednog rukovoditelja.

**Članak 17**.

Poslodavac donosi program osposobljavanja radnika za rad na siguran način.

Program osposobljavanja radnika se sastoji od teoretskog osposobljavanja koje se provodi za sve radnike ovisno o poslovima koje će obavljati i praktičnog osposobljavanja na mjestu rada, osim za poslove s malim rizicima za koje je dovoljno provesti teoretsko osposobljavanje.

Zapisnik o ocjeni osposobljenosti radnika za rad na siguran način sastavljaju i potpisuju neposredni ovlaštenik osposobljavanog radnika, radnik i stručnjak zaštite na radu zadužen za osposobljavanje.

**Članak 18.**

Zapisnik o ocjeni osposobljenosti radnika za rad na siguran način čuva se u evidenciji radnika.

**Članak 19.**

Osposobljavanje radnika za rad na siguran način povjerava se osobi ovlaštenoj za osposobljavanje radnika.

**2.7. Obavješćivanje i savjetovanje**

**Članak 20**.

Poslodavac je obvezan obavješćivati i savjetovati se s radnicima, odnosno njihovim predstavnicima o pitanjima zaštite na radu u skladu s Zakonom o zaštiti na radu i općim propisima o radu.

**Članak 21**.

Poslodavac je obvezan obavijestiti radnike, povjerenika radnika za zaštitu na radu, stručnjaka zaštite na radu i druge osobe o svim rizicima i promjenama koje bi mogle utjecati na sigurnost i zdravlje radnika, a osobito o:

* rizicima vezanim za mjesto rada i narav ili vrstu poslova, o mogućem oštećenju zdravlja te o zaštitnim i preventivnim mjerama i aktivnostima u svakom radnom postupku;
* mjerama pružanja prve pomoći, zaštite od požara, zaštite i spašavanja radnika te o radnicima koji ih provode.

Poslodavac je obvezan pisanim uputama osigurati provedbu radnog postupka u skladu s pravilima zaštite na radu i dati radnicima upute u skladu sa stavkom 1. ovoga članka.

Poslodavac je obvezan istaknuti na mjestima rada pisane upute o radnom okolišu, sredstvima rada, opasnim kemikalijama, biološkim štetnostima, opasnostima na radu, izvorima fizikalnih štetnosti i drugim rizicima na radu i u vezi s radom, u skladu s procjenom rizika.

Poslodavac je obvezan osigurati da pristup mjestima rada na kojima se obavljaju poslovi s posebnim uvjetima rada imaju samo radnici koji su dobili pisane upute za rad na siguran način i osobnu zaštitnu opremu čija obvezna uporaba proizlazi iz procjene rizika.

Poslodavac je obvezan stručnjaku zaštite na radu i povjereniku radnika za zaštitu na radu učiniti dostupnom odgovarajuću dokumentaciju, a osobito:

* procjenu rizika i popis mjera koje se provode u svrhu uklanjanja ili smanjenja procijenjenih rizika;
* evidencije i isprave, koje je obvezan voditi i čuvati u skladu s odredbama članka 61. stavka 1. Zakona o zaštiti na radu;
* upravne mjere koje je naredio nadležni inspektor.

U slučaju svake smrtne ili teške ozljede na radu, utvrđenog slučaja profesionalne bolesti i nalaza nadležnog inspektora kojim je utvrđen nedostatak u provedbi zaštite na radu, Poslodavac je obvezan o nastanku događaja odmah izvijestiti stručnjaka za zaštitu na radu i povjerenika radnika za zaštitu na radu.

Poslodavac je obvezan pravodobno dati radniku upute o postupanju u slučaju nastanka neposrednog rizika za život i zdravlje, kojemu je, ili bi mogao biti izložen, kao i o mogućim mjerama koje je u tom slučaju potrebno poduzeti radi sprječavanja ili smanjivanja rizika.

**Članak 22**.

Poslodavac je obvezan, unaprijed i pravodobno, savjetovati se s povjerenikom radnika za zaštitu na radu o:

* zapošljavanju stručnjaka zaštite na radu i poslovima koje će obavljati;
* povjeravanju provođenja zaštite na radu ovlaštenoj osobi i poslovima koje će obavljati;
* izradi procjene rizika te izmjenama, odnosno dopunama procjene rizika;
* izboru radnika za pružanje prve pomoći i radnika za provođenje mjera zaštite od požara, evakuacije i spašavanja;
* zaštiti i prevenciji od rizika na radu te sprječavanju i smanjivanju rizika;
* sprječavanju nezgoda, ozljeda na radu i profesionalnih bolesti;
* promjenama u procesu rada i tehnologiji;
* planiranju i provođenju osposobljavanja iz zaštite na radu;
* poboljšanju uvjeta rada te planiranju i uvođenju novih tehnologija;
* utjecaju radnih uvjeta i radnog okoliša na sigurnost i zdravlje radnika;
* izboru sredstava rada i osobne zaštitne opreme;
* izloženosti radnika jednoličnom radu, radu s nametnutim ritmom, radu po učinku u određenom vremenu (normirani rad) te ostalim naporima.

**2.8. Poslovi s posebnim uvjetima rada**

**Članak 23.**

Poslovi s posebnim uvjetima rada utvrđeni su procjenom rizika.

Za radna mjesta s posebnim uvjetima rada osim općih uvjeta utvrđeni su i posebni uvjeti glede dobi, spola, završenog stručnog obrazovanja i drugih oblika osposobljavanja i usavršavanja za rad, zdravstvenog stanja, tjelesnog stanja, psihofizioloških i psihičkih sposobnosti, kojima radnici moraju udovoljavati pri obavljanju poslova s posebnim uvjetima rada.

**Članak 24**.

Poslodavac ne smije dopustiti obavljanje poslova s posebnim uvjetima rada radniku koji ne ispunjava uvjete propisane posebnim propisom za te poslove.

Osobu koju namjerava primiti u radni odnos i rasporediti na poslove s posebnim uvjetima rada, Poslodavac će prethodno uputiti na pregled specijalistu medicine rada, uputnicom koja sadrži podatke o naravi ili vrsti poslova i drugim okolnostima od utjecaja na ocjenu njezine sposobnosti za obavljanje tih poslova i mogućeg utjecaja štetnosti s mjesta rada na zdravlje radnika.

Poslodavac je obvezan radnika koji obavlja poslove s posebnim uvjetima rada ponovno uputiti na pregled prije isteka roka utvrđenog posebnim propisom za te poslove ili kada to ocijeni specijalist medicine rada.

Poslodavac ne smije dozvoliti radniku da obavlja poslove s posebnim uvjetima rada ako ga ponovno ne uputi na pregled u roku u kojem je to bio obvezan učiniti ili ako radnik odbije pristupiti pregledu na koji ga je uputio.

**Članak 25**.

Poslodavac je dužan brinuti se o ispunjavanju uvjeta za rad radnika na radnim mjestima s posebnim uvjetima rada.

**2.9. Posebno osjetljive skupine radnika**

**Članak 26**.

Posebno osjetljive skupine kojima će Poslodavac osigurati posebnu zaštitu na radu su:

* trudne radnice;
* radnice koje su nedavno rodile;
* radnice koje doje;
* radnici oboljeli od profesionalne bolesti;
* radnici kod kojih je utvrđena smanjena i preostala radna sposobnost ili postoji neposredni rizik od smanjenja radne sposobnosti.

Radi provedbe posebne zaštite na radu, Poslodavac je obvezan u procjeni rizika naznačiti poslove koji su potencijalno rizični za posebno osjetljive skupine radnika iz stavka 1. ovoga članka.

Posebnu zaštitu na radu posebno osjetljivih skupina iz stavka 1. ovog članka poslodavac provodi sukladno odredbama čl. 39. i 40. Zakona o zaštiti na radu.

**2.10. Sredstva rada, osobna zaštitna oprema i mjesta rada**

**Članak 27.**

Poslodavac je obvezan osigurati da su mjesta rada koja se koriste u svakom trenutku sigurna, održavana, prilagođena za rad i u ispravnom stanju, u skladu s pravilima zaštite na radu.

Poslodavac je obvezan prestati s radom u građevinama namijenjenima za rad na kojima nastanu promjene zbog kojih postoji opasnost za sigurnost i zdravlje radnika.

Poslodavac je obvezan osigurati da sredstva rada i osobna zaštitna oprema u uporabi budu u svakom trenutku sigurni, održavani, prilagođeni za rad i u ispravnom stanju te da se koriste u skladu s pravilima zaštite na radu, tehničkim propisima i uputama proizvođača tako da u vrijeme rada ne ugrožavaju radnike.

Poslodavac je obvezan isključiti iz uporabe sredstva rada i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika.

Kad organizacijskim mjerama, odnosno osnovnim pravilima zaštite na radu nije moguće otkloniti ili u dovoljnoj mjeri ograničiti rizike za sigurnost i zdravlje radnika, Poslodavac će osigurati odgovarajuću osobnu zaštitnu opremu i osigurati da je radnici koriste na propisani način pri obavljanju poslova.

**Članak 28.**

Poslodavac je obvezan u skladu sa Zakonom o zaštiti na radu, njegovim provedbenim propisima, pravilima zaštite na radu, posebnim propisima, odnosno uputama proizvođača, obavljati preglede, odnosno ispitivanja sredstava rada koja se koriste, radi utvrđivanja jesu li na njima primijenjena pravila zaštite na radu i jesu li zbog nastalih promjena tijekom njihove uporabe ugroženi sigurnost i zdravlje radnika.

Poslove pregleda i ispitivanja sredstava rada Poslodavac će povjeriti ovlaštenoj osobi za ispitivanje sredstava rada.

**2.11. Osobna zaštitna sredstva**

**Članak 29**.

Ako se rizici za sigurnost i zdravlje radnika ne mogu ukloniti ili se mogu samo djelomično ukloniti primjenom osnovnih pravila zaštite na radu, dodatno se primjenjuju posebna pravila zaštite na radu koja se odnose na radnike, način obavljanja poslova i radne postupke.

Odgovarajuća osobna zaštitna sredstva osiguravaju se radnicima na radnim mjestima utvrđenim procjenom rizika.

Osobna zaštitna sredstva u smislu ovoga Pravilnika su sredstva koja radnik nosi, drži ili na bilo koji drugi način upotrebljava pri radu (odjevni i drugi predmeti), tako da ga štite od jednog ili više rizika vezano za njegovu sigurnost i zdravlje.

U osobna zaštitna sredstva spada također i svako pomagalo ili dodatak, koji se upotrebljava za postizanje svrhe iz stavka prvog ovoga članka.

**Članak 30**.

Pod osobnom zaštitnom opremom podrazumijevaju se pomoćna sredstva i uređaji, koje radnici u pravilu ne nose na sebi, a kojima se služe pri radu za svoju osobnu zaštitu pri radu, spašavanju i evakuaciji te prevenciji.

**Članak 31**.

Poslodavac osigurava odgovarajuća osobna zaštitna sredstva i zaštitnu opremu te skrbi da ih radnici koriste pri obavljanju poslova, jer bez toga nije u dovoljnoj mjeri ograničena opasnost po sigurnost i zdravlje radnika.

**Članak 32**.

Potreba primjene osobnih zaštitnih sredstava na pojedinim radnim mjestima utvrđena je u skladu s postojećim propisima, normama i opće priznatim pravilima zaštite na radu.

Predstavnici radnika odnosno povjerenik radnika za zaštitu na radu od ponuđenih osobnih zaštitnih sredstava koja odgovaraju tehničkim zahtjevima nakon probnog korištenja, predlažu ono koje im najbolje odgovara.

Prilikom otvaranja novih radnih mjesta kao i prilikom izmjene procesa rada koji mogu imati utjecaja na vrstu i količinu osobnih zaštitnih sredstava ovlaštenici poslodavca i stručnjak zaštite na radu izrađuju prijedlog o potrebi korištenja određenih sredstava osobne zaštite na radu i dostavljaju ga Ravnatelju.

**Članak 33**.

Osobna zaštitna sredstva nabavljaju se na trošak Poslodavca.

**Članak 34**.

Prilikom nabavke odnosno kupovanja osobnih zaštitnih sredstava moraju se od proizvođača, odnosno dobavljača pribaviti propisane isprave (svjedodžbe) kao i odgovarajuće upute za njihovu namjenu, korištenje, održavanje i način ispitivanja (tehničke upute).

Ako se radi o uvoznom osobnom zaštitnom sredstvu, uvoznik odnosno trgovačko društvo koje stavlja u promet osobno zaštitno sredstvo i opremu dužno je osigurati upute iz stavka 1. ove točke na hrvatskom jeziku, te od ovlaštene ustanove, odnosno trgovačkog društva pribaviti ispravu da je osobno zaštitno sredstvo, odnosno oprema proizvedeno u skladu s međunarodnim konvencijama, propisima o zaštiti na radu, odnosno važećim normama.

**Članak 35.**

Ne mogu se nabavljati ona osobna zaštitna sredstva koja nisu utvrđena Procjenom rizika.

**Članak 36**.

Radnicima se osiguravaju osobna zaštitna sredstva pojedinačnim i kolektivnim zaduživanjem.

Pojedinačno se radnik zadužuje zaštitnim sredstvima koja mu trebaju u svakodnevnom radu.

Za zajedničku upotrebu osiguravaju se radnicima osobna zaštitna sredstva koja im trebaju povremeno.

**Članak 37.**

Radnika pojedinačno zadužuje s osobnim zaštitnim sredstvima stručnjak za zaštitu na radu, koji vodi i evidenciju o zaduživanju.

**Članak 38**.

Razduživanje osobnih zaštitnih sredstava vrši se u slučajevima:

* nakon isteka planskog roka trajanja utvrđenog u Procjeni rizika;
* prije isteka roka trajanja u slučaju da je osobno zaštitno sredstvo istrošeno, poderano ili uništeno. Navedene okolnosti utvrđuje neposredni rukovoditelj.
* prestanka radnog odnosa, a korištenom osobnom zaštitnom sredstvu nije istekao rok trajanja. U tom slučaju radnik je dužan osobna zaštitna sredstva vratiti u skladište. U suprotnom dužan je nadoknaditi vrijednost u srazmjernom djelu za koji nije istekao rok trajanja.

**Članak 39**.

Radnik se može zadužiti i osobnim zaštitnim sredstvom koje se nalazilo u zalihi odnosno u upotrebi, ako je ono uredno i čisto, s tim da se planski rok trajanja nastavlja na prethodno korišteno vrijeme osobnog zaštitnog sredstva.

**Članak 40.**

Planski rok trajanja osobnih zaštitnih sredstava u Procjeni rizika utvrđen je na bazi korištenja istih za puno radno vrijeme.

Ukoliko radnik radi manje od punog radnog vremena rok trajanja sredstava produžuje se za srazmjerni dio.

Rok trajanja produžuje se i u slučaju dulje odsutnosti radnika (porodiljni, bolovanje), za razdoblje odsutnosti ukoliko pojedinu radnu odjeću ne koristi drugi radnik po osnovi zamjene odsutnog radnika.

**Članak 41**.

Radnici kojima su dana na korištenje osobna zaštitna sredstva dužni su o njima voditi brigu kako bi ista bila pogodna za upotrebu i efikasnu zaštitu za cijelo vrijeme roka trajanja odnosno rada.

Radnici ne smiju osobna zaštitna sredstva prisvajati, otuđivati i namjerno uništavati

**Članak 42.**

Osobna zaštitna sredstva ne smiju se koristiti izvan radnog mjesta.

Radnik koji pri izvršenju poslova svog radnog mjesta ne koristi utvrđena i osigurana osobna zaštitna sredstva čini povredu radne obveze.

Uputu o korištenju osobnih zaštitnih sredstava daje stručnjak zaštite na radu.

**2.12. Zaštita od požara, evakuacija i spašavanje**

**Članak 43.**

Poslodavac je obvezan poduzeti mjere zaštite od požara i spašavanja radnika, izraditi plan evakuacije i spašavanja, odrediti radnike koji će provoditi mjere te osigurati pozivanje i omogućiti postupanje javnih službi nadležnih za zaštitu od požara i spašavanje, u skladu s posebnim propisima.

Poslodavac je obvezan broj radnika iz stavka 1. ovoga članka, njihovu osposobljenost i potrebnu opremu, utvrditi i osigurati u skladu s propisima koji uređuju zaštitu od požara i spašavanje, ovisno o naravi procesa rada te ukupnom broju radnika.

**Članak 44**.

Pod evakuacijom radnika i drugih osoba razumijeva se organizirano napuštanje mjesta rada i radnog okoliša, prije nego nastupi opasnost za njihovo zdravlje i život zbog iznenadnog događaja.

Pod spašavanjem se razumijeva pružanje pomoći osobama koje se ne mogu same evakuirati, pružanje prve pomoći ozlijeđenim osobama i otklanjanje nastalih opasnosti.

**Članak 45**.

Poslodavac je obvezan u slučaju nastanka neposrednih i značajnih rizika za život i zdravlje radnika:

* radnike odmah obavijestiti o nastalom riziku kojemu jesu ili bi mogli biti izloženi, kao i o mjerama koje jesu ili bi trebale biti provedene, kako bi se spriječio ili umanjio rizik za život i zdravlje;
* poduzeti radnje i dati upute o prestanku rada, odnosno napuštanju mjesta rada i upućivanju na sigurno mjesto;
* organizirati nastavak rada tek nakon otklanjanja rizika.

**Članak 46**.

Poslodavac donosi Planove evakuacije i spašavanja za slučaj izvanrednog događaja za pojedine lokacije s više djelatnika.

Poslodavac je obvezan osigurati potrebnu opremu za provođenje evakuacije i spašavanja.

**Članak 47.**

Mjere zaštite od požara Poslodavac utvrđuje Pravilnikom o zaštiti od požara.

**2.13. Prva pomoć**

**Članak 48.**

Poslodavac je obvezan organizirati i osigurati pružanje prve pomoći radnicima i drugim osobama do pružanja hitne medicinske pomoći ili do prijema u zdravstvenu ustanovu te će omogućiti postupanje javne službe hitne medicinske pomoći.

Poslodavac je obvezan imati na svakoj lokaciji gdje istodobno radi dva do 20 radnika, najmanje jednog radnika, te još po jednog radnika na svakih sljedećih 50 radnika, osposobljenih za pružanje prve pomoći u skladu s pravilima zaštite na radu.

Poslodavac je obvezan svakom radniku iz prethodnog stavka dati u pisanom obliku obavijest da je određen za pružanje prve pomoći.

Poslodavac je obvezan osigurati sredstva i opremu za pružanje prve pomoći, koji uvijek moraju biti dostupni, označeni i zaštićeni od neovlaštenog korištenja.

**Članak 49**.

Na ormariću prve pomoći napisana su imena osoba osposobljenih za pružanje prve pomoći, brojevi telefona na koje ih se može pozvati da dođu na mjesto događaja.

Obavijest iz ovoga članka može biti i na drugom vidnom mjestu u prostorijama Poslodavca.

Obavijesti moraju biti ažurne, o čemu brine Poslodavac.

Radi pružanja medicinske pomoći na ormariću se upisuje naziv i telefonski broj zdravstvene ustanove za hitnu medicinsku pomoć (194).

**2.14. Zaštita nepušača, zabrana pijenja alkohola i uzimanja drugih sredstava ovisnosti**

**Članak 50**.

U prostorima i zatvorenim prostorijama Ustanove sukladno Zakonu o ograničavanju uporabe duhanskih proizvoda zabranjeno je pušenje.

Zabranjeno je pušenje i na svim otvorenim prostorima ustanove koji su funkcionalni

dio prostora Ustanove.

**Članak 51**.

Radnicima kod Poslodavca zabranjeno je uzimanje alkoholnih pića i drugih sredstava ovisnosti prije stupanja na rad i tijekom rada te njihovo unošenje u radne prostorije.

Ravnatelj ili od ravnatelja ovlaštena osoba dužna je prikladnim mjerama provoditi zabranu uzimanja alkoholnih pića i sprječavati zloporabu sredstava ovisnosti kod Poslodavca.

Pod prikladnim mjerama iz stavka 2. ovoga članka razumijevaju se mjere primjerene utvrđenim potrebama zaštite na radu, koje u pravilu obuhvaćaju aktivnosti:

* sprječavanja uzimanja alkoholnih pića i drugih sredstava ovisnosti tijekom rada i provođenje zabrane njihovog unošenja u radne prostorije i prostore;
* izvješćivanja i osposobljavanja radnika o štetnosti sredstava ovisnosti i njihovom utjecaju na radnu sposobnost;
* izrade i provedbe programa prevencije ovisnosti na radnom mjestu u skladu sa stvarnim potrebama;
* suradnju ravnatelja sa stručnjakom zaštite na radu, specijalistom medicine rada i povjerenikom radnika za zaštitu na radu u provođenju mjera sprječavanja zloporabe sredstava ovisnosti;
* pisano uređivanje postupka provjere radi utvrđivanja je li radnik pod utjecajem alkohola ili drugih sredstava ovisnosti.

**Članak 52.**

U slučaju osnovane sumnje dopušteno je kod Poslodavca provesti postupak provjere radi utvrđivanja je li radnik pod utjecajem alkohola ili drugih sredstava ovisnosti.

Provjeru je li radnik pod utjecajem alkohola ili drugoga sredstva ovisnosti, obavlja ravnatelj ili osoba koju on za to pisano opunomoći.

Provjera radnika za kojega postoji osnovana sumnja da je pod utjecajem alkohola ili drugih sredstava ovisnosti, može se provesti uz radnikov pristanak.

Provjera alkoholiziranosti radnika obavlja se alkometrom ili drugim prigodnim aparatom.

Ako se provjerom utvrdi da u organizmu radnika ima alkohola iznad 0,0 g/kg, odnosno više od 0,0 miligrama u litri izdahnutog zraka ili radnik uskrati pristanak za provjeru, smatra se da je pod utjecajem sredstava ovisnosti.

O provjeri je li radnik pod utjecajem alkohola ili drugih sredstava ovisnosti vodi se zapisnik.

Radnika za kojega se utvrdi da je pod utjecajem alkohola ili drugoga sredstva ovisnosti, ravnatelj je dužan udaljiti s radnog mjesta.

Ako radnik odbije napustiti mjesto rada, ravnatelj ili druga osoba koja obavlja provjeru, treba se za pomoć obratiti najbližoj redarstvenoj službi.

**Članak 53**.

Odredbe čl. 51. i 52. odnose se na sve radnike, na sve osobe na radu kao i na druge osobe utvrđene člankom 3. ovog Pravilnika.

**Članak 54.**

Odredbe ove glave Pravilnika javno će se objaviti u prostorima i prostorijama Poslodavca.

**2.15. Zdravstvena zaštita na radu**

**Članak 55.**

Poslodavac je obvezan osigurati radniku zdravstvenu zaštitu primjerenu rizicima za sigurnost i zdravlje kojima je izložen na radu, u skladu s posebnim propisima koji uređuju mjere zdravstvene zaštite u vezi s radom.

Radi osiguranja zdravstvenog nadzora primjerenog rizicima za sigurnost i zdravlje na radu kojima je izložen radnik, Poslodavac će radniku, jednom u pet godina, na njegov zahtjev osigurati zdravstveni pregled.

Odredba stavka 2. ovoga članka ne primjenjuje se na radnike kojima je obveza redovitog zdravstvenog pregleda utvrđena propisima zaštite na radu (poslovi s posebnim uvjetima rada, rad s računalom i dr.).

Zdravstvena zaštita iz stavka 1. ovoga članka ostvaruje se suradnjom ravnatelja, ovlaštenika, stručnjaka za zaštitu na radu i radnika s izabranim specijalistom medicine rada.

* 1. **Zdravstveni pregledi radnika i osoba koje poslodavac namjerava**

**zaposliti**

**Članak 56.**

Radi utvrđivanja, odnosno provjere zdravstvene sposobnosti za obavljanje određenih poslova, Poslodavac može prije i tijekom radnog odnosa o svom trošku uputiti radnika na zdravstveni pregled.

Prethodni i periodični pregledi i pribavljanje uvjerenja o tome da li osobe koje Poslodavac namjerava zaposliti udovoljavaju posebnim uvjetima za rad, odnosno zaposlenje, u skladu s pravilima zaštite na radu i provedbenim propisima kojima se utvrđuju posebni uvjeti za obavljanje određenih poslova, ne smiju biti na trošak radnika.

Ako prema pravilima zaštite na radu, određene poslove mogu obavljati samo radnici koji ispunjavaju posebne uvjete koji se odnose na zdravstveno stanje, odnosno psihofizičku sposobnost, isprave o ispunjavanju tih uvjeta izdaje specijalist medicine rada.

Ocjenu radne sposobnosti iz stavaka 1. i 2. te ispunjavanje uvjeta iz stavka 3. ovoga članka utvrđuje specijalist medicine rada, na temelju uputnice Poslodavca, uzimajući u obzir podatke o poslovima i drugim okolnostima od utjecaja na ocjenu sposobnosti radnika za obavljanje poslova iz procjene rizika, koji se odnosi na poslove koje obavlja radnik čiju je sposobnost potrebno ocijeniti.

**2.17. Medicina rada**

**Članak 57.**

Poslodavac će osigurati radnicima usluge medicine rada kako bi se osigurao zdravstveni nadzor primjeren opasnostima, štetnostima i naporima tijekom rada u svrhu očuvanja zdravlja radnika.

Poslodavac ugovara usluge medicine rada sa zdravstvenom ustanovom koja obavlja djelatnost medicine rada, odnosno sa specijalistom medicine rada u privatnoj praksi, u skladu s propisima o zdravstvenoj zaštiti i zdravstvenom osiguranju.

Poslodavac će izabranom specijalisti medicine rada osigurati pristup na mjesta rada.

Specijalisti medicine rada obvezni su surađivati s Poslodavcem, njegovim ovlaštenicima, stručnjacima zaštite na radu, radnicima i povjerenicima radnika za zaštitu na radu te s nadležnim inspektorima.

Poslodavac i njegov ovlaštenici, stručnjaci zaštite na radu, radnik i povjerenici radnika za zaštitu na radu, obvezni su izvijestiti specijalistu medicine rada o činjenicama vezanima uz rad, aktivnosti, mjesto rada i radni okoliš, za koje znaju ili pretpostavljaju da mogu nepovoljno utjecati na zdravlje radnika.

Specijalist medicine rada je obvezan izvijestiti nadležnog inspektora i zavod nadležan za zaštitu zdravlja i sigurnost na radu o svakom slučaju za koji se osnovano sumnja da se radi o profesionalnoj bolesti.

**2.18. Evidencije, isprave i obavijesti**

**Članak 58.**

Poslodavac će voditi evidencije, čuvati isprave te davati obavijesti i podatke u skladu s ovim Zakonom i drugim propisima o zaštiti na radu.

Osim evidencija iz stavka 1. ovoga članka, Poslodavac će voditi evidencije o ozljedama na radu, profesionalnim bolestima i nezgodama na radu.

Evidencije i isprave iz stavka 1. i 2. ovog članka pohranjuju se i čuvaju kod Poslodavca.

**Članak 59.**

Davanje obavijesti i podataka Poslodavac je obvezan provoditi na način da čuva privatnost radnika u skladu s Općom uredbom o zaštiti podataka – Uredba (EU) 2016/679.

Utvrđivanje tajnosti podataka, odnosno akata ili isprava u kojima su sadržani, ne oslobađa Poslodavca obveze da daje podatke osobama koje na njih imaju pravo na temelju Zakona o zaštiti na radu.

**Članak 60.**

Poslodavac će na mjestu rada postaviti na vidljiva mjesta:

* sigurnosne znakove;
* znakove za evakuaciju i spašavanje;
* upute i oznake za rukovanje radnom opremom;
* upute i oznake za rad s opasnim kemikalijama, biološkim štetnostima, izvorima zračenja i drugim izvorima opasnosti i štetnosti.

Poslodavac će osigurati da radniku budu dostupni:

* procjena rizika za mjesto rada i poslove koji se na njemu obavljaju;
* upute za rad na siguran način za mjesto rada i poslove koji se na njemu obavljaju;
* pisani dokaz o osposobljenosti radnika za rad na siguran način;
* pisani dokaz da radnik udovoljava uvjetima za obavljanje poslova s posebnim uvjetima rada;
* zapisnik o ispitivanju radne opreme, instalacija i radnog okoliša.

**3. POVREDA DUŽNOSTI I UDALJENJE S RADNOG MJESTA**

**Članak 61.**

Nepoštivanje odredbi Zakona, podzakonskih akata i ovog Pravilnika koje se odnose na zaštitu na radu, ili njihovo kršenje su teške povrede radne obveze i mogu biti razlogom za redoviti otkaz uvjetovan skrivljenim ponašanjem radnika, odnosno razlogom za izvanredni otkaz Ugovora o radu.

**Članak 62.**

Teške povrede službene dužnosti u smislu članka 61. ovog Pravilnika su:

1. odbijanje radnika da se podvrgne liječničkom pregledu u određenom roku, odnosno kad ga na pregled uputi Poslodavac;
2. ne korištenje osobnih zaštitnih sredstva ili njihovo nepravilno, odnosno nenamjensko korištenje;
3. pušenje u prostoriji odnosno prostoru u kojem je pušenje zabranjeno;
4. unošenje u radne prostorije i prostore odnosno držanje alkoholna pića i druga sredstva ovisnosti, dolazi na rad ili na radu uživa alkohol i druga sredstva ovisnosti;
5. kada radnik za vrijeme trajanja radnog odnosa ne zadovolji na provjeri osposobljenosti iz zaštite na radu;
6. kada se radnik ne pridržava drugih propisanih odredaba iz zaštite na radu.

**4. PRIJELAZNE I ZAVRŠNE ODREDBE**

**Članak 63.**

Ako su neke odredbe ovog Pravilnika nedorečene u odnosu na odredbe zakona i drugih propisa koji reguliraju područje zaštite na radu, neposredno će se primjenjivati odredbe zakona i tih propisa**.**

Tumačenje u provođenju odredbi ovog Pravilnika daje tijelo koje je Pravilnik donijelo.

Izmjene i dopune ovog Pravilnika donose se na način i po postupku koji je predviđen za njegovo donošenje.

**Članak 64.**

Ovaj Pravilnik stupa na snagu osmoga dana od dana objave na oglasnoj ploči Poslodavca.

KLASA: 003-05/19-08/9

URBROJ: 2170/01-54-20-19-4

Predsjednica Upravnog vijeća

Astrid Massari

Ovaj Pravilnik objavljen je na oglasnoj ploči dana \_\_\_\_\_\_\_\_\_\_\_\_\_ 2019. godine, a stupa na snagu dana \_\_\_\_\_\_\_\_\_\_\_\_\_ 2019. godine.

Ravnateljica

Jasna Crnčić